ТЕУВЭЖ СулътIан Азрэт и къуэр
И ныбжьыр илъэс 89-м иту дунейм ехыжащ РСФСР-мрэ КъБР-мрэ щэнхабзэмкIэ щIыхь зиIэ я лэжьакIуэ, КъБР-м и Къэрал саугъэтыр зрата, театр саугъэт, дамыгъэ лъапIэ куэд зыхуагъэфэща, Горький М. и цIэр зезыхьэ Урыс драмэ театрым и режиссёр нэхъыщхьэ Теувэж СулътIан Азрэт и къуэр.
Теувэж С. А. Къэбэрдей автоном областым щыщ Дзэлыкъуэкъуажэ жылэм 1932 гъэм мэлыжьыхьым и 20-м къыщалъхуащ. Хэку зауэшхуэм и ветеран, ты-лым щылэжьа Теувэж СулътIан иджыри сабийуэ и щхьэкIэ игъэунэхуащ зауэм къыдэкIуэ мыгъуагъэ псори. 1953 гъэм ар ГИТИС-м щIэтIысхьащ икIи режиссёр IэщIагъэ зэзыгъэгъуэта щIалэр къыщалъхуа хэкум къэкIуэжри, Налшык дэт Адыгэ театрым лэжьэн щыщIидзащ. 1962 гъэм щегъэжьауэ ар щытащ Налшык къалэ и театр псоми я режиссёр нэхъыщхьэу, унафэщIу, художественнэ унафэщIу.
Илъэс куэдкIэ къикIуа и творческэ гъуэгуанэм къриубыдэу абы республикэм и театрхэм щигъэуващ спектакль 200 хуэдиз. Абыхэм ящыщ куэд Къэбэрдей-Балъкъэрым и мызакъуэу, нэгъуэщI щIыналъэхэм щыпсэухэми гунэс ящыхъуащ.
Иужьрей илъэсхэм ар щылэжьащ Горький М. и цIэр зезыхьэ Урыс драмэ театрым. Абы Къэбэрдей-Балъкъэрым и театрхэм я утыкухэм щигъэува спектаклхэм нэсу къызэпкърахырт ди гъащIэм, щэнхабзэм хэлъ псэкупсэ-философие, социально-политикэ зэIумыбзыныгъэхэр. Теувэжым игъэува спектаклхэм ящыщу нэхъ мыхьэнэшхуэ зиIэхэщ Думбадзе Н. и «Ухыгъэм и хабзэр», Абдуллин А. и «ЕпщыкIущанэ председателыр», IутIыж Б. и «Эдип», Шекспир У. и «Лир пащтыхьыр», Чехов А. и «Мыщэр. Ей, мы цIыхубзхэри!», Гуртуев С. и «Мывэ уIа», нэгъуэщI куэди. Режиссёр зэчиифIэм игъэува спектаклхэр Къэбэрдей-Балъкъэрым и щэнхабзэм и дыщэ фондым хагъэхьащ.
ФIыуэ тлъагъу, пщIэ зыхуэтщI СулътIан Азрэт и къуэм и фэеплъ нэхур дигу илъынщ.
Абы и Iыхьлыхэмрэ и благъэхэмрэ дахуогузавэ.
КъБР-м ЩэнхабзэмкIэ и министерствэм, «Урысей Федерацэм
и Театр лэжьакIуэхэм я зэгухьэныгъэм»
и Къэбэрдей-Балъкъэр щIыналъэ къудамэм,
«Горький М. и цIэр зезыхьэ Урыс драмэ театр»
щэнхабзэмкIэ къэрал кIэзонэ IуэхущIапIэм я лэжьакIуэхэр.
